אפילו הפלסטינים עצמם מתפלאים איך ישראל עדיין לא תרגמה את דברי הבכיר לכל שפה אפשרית ולחצה על כפתור ההפצה.

על מה אני מדבר?

פתחי חמאד, מבכירי ההנהגה המדינית של חמאס סיפק בשישי האחרון, בזמן שעשיתם הכנות אחרונות לשבת, תחמושת רבה ואיכותית להסברה הישראלית. התחמושת שנתן חמאד היא גם הסברתית וגם משפטית. ישנה חשיבות גדולה לכך שמדובר בחמאד, שכן הוא חבר הלשכה המדינית של חמאס ולא נמנה רשמית עם הזרוע הצבאית של התנועה. גופים רבים בעולם (במיוחד ביבשת אירופה) אינם רואים בהנהגה המדינית של חמאס ארגון טרור ועושים הפרדה בין הזרוע הצבאית למדינית בעניין זה.

אז אילו מתנות חילק חמאד בשישי האחרון במהלך נאומו בצעדות השיבה, על רקע מותו של פעיל עז אדין אלקסאם מירי צה"ל?

נתחיל מהקטנה לגדולה:

1. "היום הצטרפה יחידה חדשה ליחידות של צעדות השיבה שהן יחידות התיזוז הלילי ויחידות הפרחת הבלונים. היחידה החדשה היא יחידת הרחפנים." החשיבות המשפטית כאן היא הקשירה של חמאד בין צעדות השיבה, הנתפסות בעיני האירופאים כמחאה עממית לגיטימית, לבין יחידות הצמיגים - דבר שישראל התקשתה להוכיח בדיונים בעניין צעדות השיבה באו"ם.

2. "הקמנו מפעלים חדשים לייצור חגורות נפץ עבור צעירים וצעירות כדי שייכנסו לישראל דרך החורים שנפרוץ בגדר ויתפוצצו בתוך תחומי ישראל "

זה ציטוט מדהים בעיני לעולמות ההסברה. חובה לשים את הקטע הזה בריפיט עם תרגום. עומד בכיר בלשכה המדינית של חמאס ומטיף לנוער להתאבד עם חגורות נפץ. זה לא נשמע טוב באף מקום בעולם. חמאד חוטף היום ואתמול הרבה ביקורת על ההתבטאות הזו.

בעיני רוחי אני רואה את קמפיין ההסברה של ישראל: "אנחנו מבקשים להקים להם מפעלי תעסוקה לשגשוג כלכלי של האוכלוסייה ובכירי החמאס מקימים מפעלים לחגורות נפץ ". זה פשוט קמפיין הסברתי מנצח שלעולם לא יתיישן.

3.ולדובדבן שבקצפת: חמאד מסית באופן חד משמעי לרצח יהודים על בסיס דתם, ללא קשר למקום המצאם.

למה זה כל כך שונה ומעניין?

עמדתה הרשמית של חמאס, כפי שמופיעה אף באמנת חמאס וכפי שמדובררת היטב כלפי חוץ, היא שאין לתנועה יריבות עם היהדות אלא עם הציונות. כלומר חמאס הרשמית יוצאת נגד הכיבוש הציוני - ישראלי, וסביב זה היא מגייסת תמיכה. כאן חמאד עצמו מחזק את עמדתה הרשמית של ישראל ומראה שחמאס מבקשת לרצוח יהודים באשר הם יהודים ובכל מקום בו הם נמצאים (גם מחוץ לתחומי "פלסטין").

חמאד קורא לרצח יהודים בצורה מאוד ציורית הוא שואל כמה שווים חיי יהודי? 5 ש"ח ואפילו פחות - שהוא, לדבריו, המחיר של סכין באמצעותו יכולים לרצוח ערביי הגדה את היהודים.

חמאד חוטף ביקורת רבה מגורמים פנים פלסטינים וחמאסיים על כך שהוא פוגע בעמדה הרשמית של חמאס ומשחק לידי ההסברה הישראלית.

אז קדימה מסבירנים ישראליים!!! אפילו בכירים בחמאס מאיצים בכם לעשות שימוש בדבריו של חמאד. בהצלחה. יש כאן חומר לכמה קמפיינים ארוכי טווח.

מצורף הקטע מיום שישי האחרון, לשימושכם(הפעם בלי water mark).